CELEX: C2006/108/47
Language: lt
Date: 2006-05-06 00:00:00
Title: Byla T-82/06  2006 m. kovo 14 d.  pareikštas ieškinys byloje  Apple Computer International  prieš Komisiją

6.5.2006   
            
            
               LT
            
            
               Europos Sąjungos oficialusis leidinys
            
            
               C 108/26
            
         2006 m. kovo 14 d. pareikštas ieškinys byloje Apple Computer International prieš Komisiją
   (Byla T-82/06)
   (2006/C 108/47)
   Proceso kalba: anglų
   Šalys
   
      Ieškovė: Apple Computer International (Cork, Airija), atstovaujama solicitor G. Breen, SC P. Sreenan, BL B. Quigley
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Pripažinti, kad Komisijos reglamento (EB) Nr. 2171/2005 priedo 2 punkte įtvirtinta klasifikacija iš tikrųjų prilygsta sprendimui, kuris, nors ir išreikštas reglamento forma, yra tiesiogiai ir individualiai susijęs su ieškove.
            
         
               —
            
            
               Panaikinti Komisijos reglamentą (EB) Nr. 2171/2005 dėl tam tikrų prekių klasifikavimo Kombinuotojoje nomenklatūroje (OL L 346, p. 7) tiek, kiek jis skystųjų kristalų spalvoto vaizdo monitorius, apibūdintus šio reglamento priede pateiktos lentelės 2 punkte, klasifikuoja priskiriant jiems KN kodą 8528 21 90.
            
         
               —
            
            
               Pripažinti, kad monitoriai, kurie atitinka ginčijamo reglamento priedo 2 punkte įtvirtintus techninius reikalavimus, yra tinkamai klasifikuojami Kombinuotosios nomenklatūros 8471 pozicijoje.
            
         
               —
            
            
               Priteisti iš Europos Bendrijų Komisijos bylinėjimosi išlaidas.
            
         Ieškinio pagrindai ir pagrindiniai argumentai
   Ginčijamu reglamentu keturi skystųjų kristalų monitoriai (LCD) klasifikuojami Kombinuotojoje nomenklatūroje priskiriant jiems du skirtingus KN kodus. Ieškovė pastebi, kad nors ginčijamo reglamento priedo 2 punkte įvardintas įrenginys (toliau — įrenginys) ir nėra sutapatinamas su ieškovės gaminiu, tame punkte įvardintos techninės charakteristikos bei pateiktas aprašymas įtikinamai identifikuoja gaminį kaip Apple skystųjų kristalų monitorių (LCD), kurio ekrano įstrižainės ilgis 20 colių.
   Ieškovė teigia, kad Komisija, klasifikuodama skystųjų kristalų monitorius (LCD), kurių ekrano įstrižainės ilgis 20 colių, 8528 pozicijoje, pažeidė Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1) ir padarė akivaizdžią klaidą, aiškindama Bendrijos teisės nuostatas dėl tarifinės klasifikacijos.
   Ieškovė teigia, kad įrenginys pagal 8471 poziciją, kaip ji aiškinama Kombinuotosios nomenklatūros 84 skirsnio 5 teisinėje pastaboje, atitinka kriterijus, kad būtų klasifikuojamas kaip automatinio duomenų apdorojimo mašinos „vienetas“, pagal įrenginio rūšį jis priskiriamas įrenginiams, naudojamiems vien tik arba daugiausia automatinio duomenų apdorojimo mašinose ir be duomenų apdorojimo funkcijos negali atlikti jokių kitų specifinių funkcijų. Todėl, ieškovės teigimu, klasifikacija 8528 pozicijoje yra akivaizdi Bendrijos teisės nuostatų dėl tarifinės klasifikacijos išaiškinimo klaida.
   Galiausiai ieškovė teigia, kad ginčijama klasifikacija tiesiogiai prieštarauja Europos Bendrijų Teisingumo Teismo sprendimui byloje C-11/93, Siemens Nixdorf prieš Hauptzollamt Augsburg, (1994) Rink. I-1945.
   
      (1)  OL L 256, p. 1